16.09. 2009 | Gularótin ER betur enn pískurin Nú er tað endiliga vísundaliga prógvað, at løn virkar betur enn revsing, tá tað ræður um at betra um effektivitetin á arbeiðsplássinum. Tað er niðurstøðan hjá einum altjóða granskingarbólki aftaná umfatandi granskingar. Kanningarnar vísa, at løn hevur eina røð av jaligum avleiðingum í longdini. Anki Udd, sum er leiðandi ráðgevi í svenska leiðarafelagnum Ledarna sigur í svenska blaðnum Dagens Nyheter: "Eg eri ikki ovfarin av úrslitinum. Sum stjóri kemur tú nógv longur við gularótini heldur enn pískinum. Tá tú virðismetir og eggjar svarsfólkunum, verða tey meiri motiverað og samstarva betur "sigur Anki Udd. Hon sigur víðari: "Í einum neiligum umhvørvi verða fólk bangin, og tað fær tey til at gera júst tað, sum verður kravt av teimum. Í einum jaligum umhvørvi geva tey eitt sindur eyka. Tað merkir tó ikki, at tú ikki skal tríva í møguligar trupulleikar, men tað ræður um at nýta uppbyggjandi kritikk í staðin fyri revsting. " Granskingarúrslitini eru kunngjørd í tíðarritinum Science, og m. a. tveir svenskir búskaparfrøðingar hava verið limir í granskarabólkinum.